ไตรรงค์สั่งข้าราชการแก้ปัญหาคอร์รัปชั่น
ไตรรงค์ สั่งหน่วยงานราชการแก้ไขปัญหาคอร์รัปชั่น หวั่นเป็นอุปสรรคการเพิ่มขีดความสามารถผู้ประกอบการธุรกิจ
2 เม.ย. 2553

ไตรรงค์ สั่งหน่วยงานราชการแก้ไขปัญหาคอร์รัปชั่น หวั่นเป็นอุปสรรคการเพิ่มขีดความสามารถผู้ประกอบการธุรกิจ
นายไตรรงค์ สุวรรณคีรี รองนายกรัฐมนตรีด้านเศรษฐกิจ กล่าวภายหลังการเป็นประธานการประชุม การปรับปรุงบริการเพื่อเพิ่มขีดความสามารถ ในการประกอบธุรกิจ ของหน่วยงานราชการ ที่กระทรวงการคลังว่า การประชุมดังกล่าวเป็นการสร้างความก้าวหน้าในการกำหนดกรอบแนวทางการเพิ่มขีดความสามารถในการแข่งขันของภาคเอกชน โดยที่ผ่านมาได้รับการจัดอันดับจากธนาคารโลก เรื่อง Doing Bussiness เพิ่มขึ้นมาอย่างต่อเนื่อง โดยในปีนี้ไทยขยับมาอยู่ที่ระดับ 12 จาก 183 ประเทศ 
แต่ในขณะนี้ประเทศไทยยังมีอุปสรรคในการแข่งขันของภาคเอกชน โดยเฉพาะการแก้ไขปัญหาคอร์รัปชั่น ซึ่งในการประชุมอาเซียน ซัมมิต ที่ประเทศเวียดนาม ในวันที่ 7-9 เมษายนนี้  ประเทศไทยยังไม่สามารถลงนามกับ 6 ประเทศอาเซียนได้ เนื่องจากยังไม่มีควาพร้อมในการพัฒนาระบบ Asian Single Window หรือ ความตกลงว่าด้วยการอำนวยความสะดวกด้านศุลกากร ณ จุดเดียว ในการตรวจปล่อยสินค้าระหว่างประเทศ และประเทศในอาเซียน ที่จะลดต้นทุนการส่งออกนำเข้า เพราะดำเนินการด้วยระบบ Electronic Logistic ได้อย่างแท้จริง ดังนั้นจึงได้สั่งการให้หน่วยงานที่เกี่ยวข้อง โดยเฉพาะกรมศุลกากร ศึกษาปัญหาดังกล่าวเพื่อให้ไทยสามารถปรับปรุงระบบ Asian Single Window และลงนามร่วมกับประเทศในอาเซียนโดยเร็ว
อย่างไรก็ตาม รัฐบาลไม่ได้ตั้งเป้าที่จะเพิ่มอันดับ Doing Bussiness ว่าจะต้องเป็นเท่าไร แต่ได้กำชับให้ทุกหน่วยงานราชการดูแลกฎระเบียบของภาครัฐที่อาจเป็นอุปสรรคต่อการพัฒนาภาคเอกชนให้ดีที่สุด ซึ่งทางธนาคารโลกได้มีการระบุ 10 ดัชนีชี้วัด 10 ด้านที่อาจเป็นอุปสรรคต่อการทำการค้าการลงทุนของเอกชนได้ ประกอบด้วย 1.การเริ่มต้นธุรกิจ 2.การขออนุญาตก่อสร้าง 3.การจ้างงาน 4.การจดทะเบียนทรัพย์สิน 5.การได้รับสินเชื่อ 6.การคุ้มครองผู้ลงทุน 7.การชำระภาษี 8.การค้าระหว่างประเทศ 9.การบังคับตามสัญญา และ 10.การปิดกิจการ